เอกสารแนบ 3

ความรับผิดชอบต่อสังคม และคุณค่าร่วมองค์กร

ตลอดปี 2555 ที่ผ่านมา คณะกรรมการส่งเสริมคุณค่าร่วมกลุ่ม มีบทบาทในการสนับสนุน ส่งเสริม
การสร้างคุณค่าร่วม (Core Values) บนแนวทางการรับผิดชอบต่อสังคม
ซึ่งหมายรวมทั้งสังคมภายในองค์กร และภายนอกองค์กร ให้เกิดขึ้นในกลุ่มบริษัทฯ
โดยพนักงานมีส่วนร่วมอย่างทั่วถึง ตลอดจนการปรับปรุงกิจกรรมการมีส่วนร่วมอย่างเป็นระบบ
ต่อเนื่อง รวมถึงการประยุกต์กิจกรรม โครงการ
เข้ามาสู่วิถีการปฏิบัติงานและการดำเนินชีวิตได้อย่างกลมกลืนตามคุณค่าร่วมที่ยึดถือร่วมกัน

การดำเนินงานของคณะกรรมการส่งเสริมคุณค่าร่วม ในปี 2555 นี้ มีคุณปราโมทย์ เตียสุวรรณ์
เป็นประธานคณะกรรมการ ยังคงไว้ซึ่งนโยบายในการสนับสนุน ส่งเสริม การสร้างคุณค่าร่วม
(Core Values) ให้เกิดขึ้นในกลุ่มบริษัทฯ นั่นก็คือแก่นแท้ของแพรนด้า ซึ่งประกอบไปด้วยดวงใจ 3
ดวงคือ

-   Teamwork (การทำงานเป็นทีม)

  ประสานงาน ร่วมมือ ร่วมใจ
  เสริมสร้างแรงบันดาลใจซึ่งกันและกันให้เกิดการมีส่วนร่วมของพนักงานทุกระดับชั้นเพื่อให้ผลการทำงานไปสู่เป้าหมายของบริษัท

-   Continuous Improvement (การพัฒนาอย่างไม่หยุดยั้ง)

  สร้างโอกาสและเห็นความสำคัญในการปรับปรุง การพัฒนาอย่างต่อเนื่องนำไปสู่สิ่งที่ดีกว่าเสมอ
  ทั้งในระดับบุคคล หน่วยงาน และบริษัท เพื่อให้สอดคล้องกับความต้องการของลูกค้า
  และสภาพแวดล้อมที่เปลี่ยนแปลงไป

-   Stakeholder Focus (ยึดผู้มีผลประโยชน์ร่วมกันเป็นศูนย์กลาง)

  ใส่ใจ ยุติธรรม โปร่งใส ในการทำงาน โดยยึดผู้มีผลประโยชน์ร่วมกันเป็นศูนย์กลาง ซึ่งได้แก่
  กลุ่มต่างๆ คือ ผู้ถือหุ้น พนักงาน ลูกค้า คู่ค้าและเจ้าหนี้ คู่แข่ง และสังคมส่วนรวม

เพื่อตอบสนองแก่นแท้ของแพรนด้าดังกล่าว คณะกรรมการฯ
ได้จัดให้มีโครงงานและกิจกรรมการมีส่วนร่วมของพนักงานทั้งหมด 9 โครงการ
อย่างต่อเนื่องมาโดยตลอด อาทิ

-   ศูนย์การเรียนรู้กลุ่มแพรนด้า

-   โครงการสร้างสรรค์นวัตกรรม

-   โครงการการศึกษาระบบทวิภาคีและส่งเสริมอาชีพผู้พิการ

-   สหกรณ์ออมทรัพย์พนักงานในเครือแพรนด้า จิวเวลรี่

-   โครงการศูนย์พัฒนาเด็กเล็ก

-   โครงการพัฒนาคุณภาพชีวิตพนักงาน

-   โครงการแก้ไขปัญหาหนี้สินและให้คำปรึกษาด้านกฎหมาย

-   โครงการ 7 ส และการประหยัดพลังงาน

-   โครงการแบ่งปันและสานประโยชน์สู่สังคม

นโยบายความรับผิดชอบต่อสังคม บริษัท แพรนด้า จิวเวลรี่ จำกัด (มหาชน) และบริษัทในเครือ
มีนโยบายดำเนินธุรกิจ
ด้วยความตระหนักและให้ความสำคัญในการสนับสนุนการดำเนินกิจกรรมเพื่อสังคมและชุมชนโดยรอบ
รวมทั้งใส่ใจดูแลสิ่งแวดล้อมอย่างต่อเนื่อง  มีเจตนารมณ์ที่จะทำงานร่วมกับผู้ที่มีส่วนเกี่ยวข้อง
โดยมุ่งสร้างและสืบสานความสัมพันธ์อันดีที่เกิดจากการยอมรับและไว้วางใจซึ่งกันและกัน
คำนึงถึงผลกระทบที่อาจจะมีต่อผู้มีส่วนได้ส่วนเสีย เช่น ผู้ถือหุ้น พนักงาน ลูกค้า คู่ค้าและเจ้าหนี้
คู่แข่งตลอดจนสังคมส่วนร่วมและประเทศชาติ
พร้อมทั้งสร้างทัศนคติและวัฒนธรรมองค์กรเพื่อให้พนักงานมีความรับผิดชอบต่อสังคมที่อยู่ร่วมกัน
ส่งเสริมให้บุคลากรทุกระดับให้ความสำคัญและมีส่วนร่วมปฏิบัติงานและดำเนินกิจกรรมต่างๆ
ของบริษัทฯ ด้วยความรับผิดชอบต่อสังคม พร้อมทั้งสนับสนุนให้พนักงานมีส่วนร่วมทำงานอาสาสมัคร
และกิจกรรมสาธารณประโยชน์ร่วมกับชุมชน โดยส่วนที่เป็นสาระสำคัญมีดังนี้

-   ด้านการศึกษา และอาชีพ

  บริษัทฯ มีนโยบายส่งเสริม สนับสนุนด้านการศึกษา อันประกอบด้วย

-   การจัดการศึกษาระบบทวิภาคี

บริษัทฯ ยังคงดำเนินการอย่างต่อเนื่องมาตั้งแต่ปี  2543  มีนักเรียนทั้งหมด 12 รุ่น 859 คน
จบการศึกษาแล้ว 9 รุ่น 555คน และในปีการศึกษา  2555  กำลังจะจบการศึกษา 304
คน การศึกษาระบบทวิภาคี ได้ขยายวงกว้างเพื่อให้โอกาสทางการศึกษาไปสู่โรงเรียนทั่วไป
และยังเปิดโอกาสให้กับ บุตร ธิดา รวมถึงญาติ ของพนักงาน และโครงการพี่ฝากน้อง
ของนักเรียนทวิภาคี ให้มีโอกาสเข้ามาเรียนในสาขาเครื่องประดับอัญมณี  นอกจากนี้ บริษัทฯ
ยังได้ส่งเสริมการศึกษาให้กับพนักงาน โดยใช้สถานที่ในบริษัท เปิดการเรียนการสอนระบบเทียบโอน
สาขาเครื่องประดับอัญมณี ระดับประกาศนียบัตรวิชาชีพ (ปวช.) และสาขาการจัดการ
ระดับประกาศนียบัตรวิชาชีพชั้นสูง ( ปวส.)    ซึ่งมีพนักงานสมัครเข้าเรียน จำนวน 3 รุ่น
รวม 95 คน จบการศึกษาแล้ว 85 คน และยังได้ส่งเสริมให้มีการแข่งขันด้านนวัตกรรม ในปีนี้
 ไม่ได้มีการส่งผลงานเข้าประกวด  แต่เป็นการให้เลือกนำผลงานของปีที่แล้ว  มาพัฒนาต่อยอด 
ซึ่งสามารถทำออกมาได้จำนวน  40  ชิ้น  ส่งผลให้ลดค่าใช้จ่ายได้ รวมเป็นจำนวนเงิน 16,990
บาท  ยังผลให้เพิ่มผลผลิต ประสิทธิภาพในการทำงานอย่างยิ่งยวด

[]

-   การส่งเสริมอาชีพผู้พิการ

บริษัทฯ เปิดโอกาสแก่ผู้พิการเข้ามาร่วมทำงานในบริษัท มากกว่า 30 คน คิดเป็นอัตราส่วน 60 :
1 ซึ่งสูงกว่าที่ กฎหมาย กำหนดคือ 100 : 1 ซึ่งในปีนี้ บริษัทฯ
ได้รับรางวัลเชิดชูเกียรติ “องค์กรภาคธุรกิจเอกชนส่งเสริมอาชีพและการมีงานทำของคนพิการ”
จากกระทรวงพัฒนาสังคมและความมั่นคงของมนุษย์ ซึ่งระยะที่ผ่านมา บริษัทฯ
ได้ดำเนินโครงการจัดการศึกษาหลักสูตรระยะสั้นสาขาเครื่องประดับอัญมณี 
สำหรับผู้พิการทางการได้ยิน  ร่วมกับกาญจนภิเษกวิทยาลัยช่างทองหลวง
รับนักศึกษาผู้พิการทางการได้ยิน ตามแนวพระราชดำริในสมเด็จพระเทพรัตนราชสุดาฯ
สยามบรมราชกุมารี เข้ารับการเรียนรู้งาน
เพื่อสร้างประสบการณ์ตรงด้วยการให้นักเรียนกลุ่มเป้าหมาย เข้าดูงานการผลิต และในขณะเดียวกัน
ได้ร่วมจัดทำสื่อการเรียนการสอนต่างๆ  ตลอดจนวิดีทัศน์ และภาษามือเพื่อใช้สำหรับการเรียน
การสอนแก่ผู้พิการทางการได้ยิน รวมทั้งมอบอุปกรณ์การเรียน
การสอนสาขาวิชาช่างเครื่องประดับอัญมณี ได้แก่ เครื่องมือ วัสดุต่างๆ
อันเป็นประโยชน์ต่อนักเรียนผู้พิการทางหู แก่โรงเรียนโสตศึกษา จังหวัดนครปฐม ทั้งนี้ทางบริษัทฯ
ยังได้เข้าร่วมเสวนาให้ความรู้และแนะแนวทางการมีอาชีพสาขาวิชาช่างพร้อมทำกิจกรรมสันทนาการร่วมกัน
ณ ห้องประชุม โรงเรียนโสตศึกษา จ.นครปฐม

[]

-   การแบ่งปันและสานประโยชน์สู่ชุมชนและสังคม

ตลอดเวลาของการดำเนินธุรกิจ
บริษัทฯสนับสนุนและมีส่วนร่วมในกิจกรรมที่เป็นไปเพื่อประโยชน์สาธารณะอย่างต่อเนื่องและสม่ำเสมอ
นอกจากนี้ ยังส่งเสริมให้พนักงานมีจิตสำนึกที่ดีต่อส่วนรวม เสียสละแรงกาย แรงใจ
และเวลาส่วนตัว เพื่อทำประโยชน์ให้แก่ชุมชนส่วนรวม
และสร้างสรรค์โครงการที่สนับสนุนให้เกิดการทำความดีต่อสังคม
รวมทั้งสนับสนุนเงินงบประมาณในแต่ละปี เพื่อใช้ในการทำกิจกรรมเพื่อสังคมอย่างต่อเนื่อง
มาโดยตลอด อาทิ

-   การเป็นเจ้าภาพในการซ่อมแซมฟื้นฟูโรงเรียนชุมชนวัดหน้าไม้ อ.ลาดหลุมแก้ว  จ.ปทุมธานี 
    ที่เสียหายเนื่องมาจากอุทกภัยเมื่อปลายปี 2554 ที่ผ่านมา มูลค่ารวมประมาณ 3,534,000
    บาท ภายใต้โครงการความร่วมมือของตลาดหลักทรัพย์แห่งประเทศไทย
    “คืนโรงเรียนให้ลูกหลาน สานสัมพันธ์ชุมชน”

[]

-   นำพนักงานจิตอาสาไปร่วมกิจกรรมกับกลุ่มประชาชนอาสา
    ช่วยกันบูรณะและทาสีอาคารเอนกประสงค์ และ อาคารโรงอาหาร
    ของโรงเรียนชุมชนวัดหน้าไม้ อ.ลาดหลุมแก้ว จ.ปทุมธานี  ที่เสียหายเนื่องมาจากอุทกภัย

-   นำคณะผู้บริหารและพนักงานจิตอาสา จากกลุ่มบริษัทแพรนด้า อาทิ บริษัท พรีม่าโกลด์
    อินเตอร์เนชั่นแนล จำกัด และ บริษัท คริสตอลไลน์ จำกัด
    ร่วมกิจกรรมทาสีอาคารเรือนพยาบาล เรือนเกษตร พร้อมทั้ง การจัดห้องสมุด
    และปลูกต้นไม้บริเวณโดยรอบ
    ซึ่งเป็นส่วนหนึ่งในการฟื้นฟูโรงเรียนที่ได้รับผลกระทบจากอุทกภัยเมื่อปีที่ผ่านมา
    ภายใต้โครงการ “คืนโรงเรียนให้ลูกหลาน สานสัมพันธ์ชุมชน” ของตลาดหลักทรัพย์ฯ

-   ร่วมกิจกรรมเกี่ยวข้าวกับโครงการ “เกษตรตามรอยเท้าพ่อ...เศรษฐกิจพอเพียง”
    กับคณาจารย์โรงเรียนชุมชนวัดหน้าไม้, สมาชิกชุมชนวัดหน้าไม้
    พร้อมด้วยผู้บริหารและพนักงานจาก บจ.ไทย บริดจสโตน จำนวนกว่า 200 คน

[]

-   ร่วมกันถวายพระพรแด่พระบาทสมเด็จพระเจ้าอยู่หัวฯ เพื่อเป็นการแสดงออกซึ่งความจงรักภักดี
    และสำนึกในพระมหากรุณาธิคุณที่ทรงมีต่อปวงชนชาวไทย
    กิจกรรมดังกล่าวเป็นส่วนหนึ่งในการร่วมจัดงานเฉลิมฉลองวันเฉลิม
    พระชนมพรรษาพระบาทสมเด็จพระเจ้าอยู่หัวฯ และเนื่องในโอกาสวันพ่อแห่งชาติ

  []

-   ถวายเทียนและเครื่องสังฆทานแด่พระภิกษุสงฆ์ ณ วัดผ่องพลอยวิริยาราม เขตบางนา
    กรุงเทพฯ เนื่องในโอกาสวันเข้าพรรษา 

-   สนับสนุนในการจัดหาผู้บริจาคโลหิตให้ศูนย์บริจาคโลหิตแห่งชาติ
    เพื่อช่วยเหลือเพื่อนมนุษย์อย่างสม่ำเสมอมา กว่า 14 ปี
    รวมเป็นปริมาณโลหิตสะสมที่ได้บริจาคเกินกว่า 5,072 หน่วย

[]

จากการดำเนินธุรกิจของกลุ่มบริษัทแพรนด้า
ที่ผ่านมาเป็นเครื่องยืนยันถึงความเอาใจใส่ดูแลของบริษัทที่มีต่อพนักงานของบริษัทฯ
ตลอดจนสังคมโดยส่วนรวม ด้วยดีตลอดมา ที่สำคัญการดำเนินธุรกิจไม่สามารถแยกออกจากสังคมได้
ธุรกิจไม่อาจจะดำเนินการเพียงมุ่งหวังแต่ผลกำไรโดยละเลยสังคมได้อีกต่อไป
เพราะเมื่อสังคมประสบปัญหาต่าง ๆ ย่อมส่งผลให้ธุรกิจถดถอยเช่นกัน